Η Lamda Development S.A. ενημερώνει το «επενδυτικό κοινό» ότι υπέγραψε με τις Τράπεζες Eurobank και Πειραιώς «τους βασικούς επιχειρηματικούς όρους κοινοπρακτικού τραπεζικού δανεισμού» «με σκοπό τη χρηματοδότηση του έργου του Ελληνικού»!

Το «επενδυτικό κοινό» για την Lamda Development του «επενδυτή» Λάτση, ο οποίος δεν θα βάλει ούτε ένα ευρώ από την τσέπη του, είμαστε όλοι εμείς που ανακεφαλοποιήσαμε τις τράπεζες (διάβαστε σχετικά εδώ: Οι τράπεζες που ανακεφαλοποίησες εσύ …δανείζουν την «επένδυση» του Λάτση – του Παναγιώτη Θεοδωρόπουλου).

Ο πολυδιαφημισμένος «επενδυτής», ο οποίος είχε υποσχεθεί ότι την πρώτη 5ετία του έργου θα επενδύσει 1,07 δισ. ευρώ, τα έχει ήδη εξασφαλίσει ήδη! Μάλιστα οι τράπεζες του έδωσαν και σχετική εγγυητική επιστολή ώστε να αποπληρώσει τη δόση στο ΤΑΙΠΕΔ που αποτελεί το τίμημα για το ξεπούλημα του φιλέτου του Ελληνικού!

Διαβάστε παρακάτω ολόκληρη την ανακοίνωση της Lamda Development S.A, με όλους τους αριθμούς που ζαλίζουν εμάς τους «κοινούς θνητούς».

Όλα αυτά φαίνονται προκλητικά; Έχει και συνέχεια:

Ο «ευεργέτης» του Ελληνικού, όπως ήθελαν να τον παρουσιάζουν οι κυβερνώντες (και της ΝΔ τώρα και του ΣΥΡΙΖΑ πριν), θα πληρώσει το ΤΑΙΠΕΔ εγγυητικές επιστολές των τραπεζών:

«Θα εκδοθούν δύο εγγυητικές επιστολές έως €495 εκατ. εκ των οποίων η μία ύψους έως €345 εκατ. θα παραδοθεί στο ΤΑΙΠΕΔ ως κάλυψη για το πιστούμενο τίμημα αγοραπωλησίας των μετοχών της ΕΛΛΗΝΙΚΟ Α.Ε., βάσει των οριζομένων στην από 14.11.2014 Σύμβαση Αγοραπωλησίας Μετοχών (η Σύμβαση) και η άλλη ύψους €150 εκατ., θα εκδοθεί προς εξασφάλιση της εκπλήρωσης υποχρεώσεων της Εταιρείας στο πλαίσιο των ως άνω χρηματοδοτήσεων».

Σαν να μην έφταναν όλα αυτά τα προνόμια μεταξύ των …«εγγυήσεων» που βάζει ο Λάτσης στις τράπεζες είναι τα κέρδη που θα έχει! Αν δεν έχει ή αποδείξει ότι δεν έχει, τα βάρη για την αποπληρωμή των δανείων θα πάνε στην πλάτη του ελληνικού λαού όπως γίνεται συνήθως σε αυτή τη χώρα όταν οι «ευεργέτες» …αποχωρούν.

Η ανακοίνωση της Lamda Development S.A

«Η εταιρεία Lamda Development S.A. (η Εταιρεία), σε συνέχεια της από 25.11.2019 ανακοίνωσης της, ενημερώνει το επενδυτικό κοινό ότι στις 27.01.2020 υπέγραψε με τις «Τράπεζα Eurobank Ergasias A.E.» και «Τράπεζα Πειραιώς Α.Ε.» τους βασικούς επιχειρηματικούς όρους κοινοπρακτικού τραπεζικού δανεισμού προς την Εταιρεία ή/και θυγατρικές του ομίλου της Lamda Development με σκοπό τη χρηματοδότηση του έργου του Ελληνικού (το Έργο) συνολικού ύψους έως €879 εκατ. πλέον κοινοπρακτικού τραπεζικού δανεισμού ύψους έως €303 εκατ. για κάλυψη ΦΠΑ δαπανών του Έργου.

Συγκεκριμένα, ο εν λόγω τραπεζικός δανεισμός αφορά στα κάτωθι:

(α) τη χρηματοδότηση των εργασιών της πρώτης πενταετίας του Έργου (Φάση Α), που θα περιλαμβάνει κυρίως την ενίσχυση της παραλιακής ζώνης, την ανάπτυξη συγκροτημάτων κατοικιών, εμπορικών χρήσεων και των σχετικών υποδομών, ύψους έως €546 εκατ. (επιπλέον ποσού έως €231 εκατ. για τη χρηματοδότηση του ΦΠΑ) και διάρκειας έως 10 ετών

(β) τη χρηματοδότηση για την ανάπτυξη δύο εμπορικών κέντρων (Malls) στη Λ. Βουλιαγμένης και εντός της μαρίνας Αγ. Κοσμά, ύψους έως €237 εκατ. και €96 εκατ. αντίστοιχα (επιπλέον ποσών έως €53 εκατ. και €19 εκατ. για τη χρηματοδότηση του ΦΠΑ), διάρκειας έως 11 ετών.

Επιπρόσθετα, θα εκδοθούν δύο εγγυητικές επιστολές έως €495 εκατ. εκ των οποίων η μία ύψους έως €345 εκατ. θα παραδοθεί στο ΤΑΙΠΕΔ ως κάλυψη για το πιστούμενο τίμημα αγοραπωλησίας των μετοχών της ΕΛΛΗΝΙΚΟ Α.Ε., βάσει των οριζομένων στην από 14.11.2014 Σύμβαση Αγοραπωλησίας Μετοχών (η Σύμβαση) και η άλλη ύψους €150 εκατ., θα εκδοθεί προς εξασφάλιση της εκπλήρωσης υποχρεώσεων της Εταιρείας στο πλαίσιο των ως άνω χρηματοδοτήσεων.

Tο επιτόκιο θα είναι κυμαινόμενο και το προβλεπόμενο περιθώριο θα είναι σύμφωνα με τους όρους της αγοράς. Στο πλαίσιο των ως άνω χρηματοδοτήσεων, προβλέπεται η παροχή εξασφαλιστικών δικαιωμάτων, τα οποία είναι συνήθη σε τέτοιου είδους χρηματοδοτήσεις (project finance) όπως ενδεικτικά, η σύσταση υποθήκης σε ή/και η κατά περίπτωση ενεχυρίαση των δικαιωμάτων επιφανείας τμήματος των ακινήτων της ΕΛΛΗΝΙΚΟ Α.Ε., τα οποία σχεδιάζεται να αναπτυχθούν, η ενεχυρίαση των μετοχών του εκδότη του δανείου, η ενεχυρίαση μέρους των απαιτήσεων και πηγών εσόδων από την εκμετάλλευση του Έργου, καθώς και των απαιτήσεων από τη Σύμβαση.

Περαιτέρω, αναφορικά με τη χρηματοδότηση των έργων της πρώτης πενταετίας, οι ως άνω όροι προβλέπουν συγκεκριμένο μηχανισμό χρήσης των προσόδων από πωλήσεις περιουσιακών στοιχείων και, μεταξύ άλλων, χρήση μέρους αυτών για τη χρηματοδότηση του προϋπολογισμού του Έργου».

(Επισκέψεις: 2.769 φορές, όπου 1 ημερήσιες)